ΓΡΑΠΤΗ ΕΡΩΤΗΣΗ E-2214/98

υποβολή: Brian Simpson (PSE) προς την Επιτροπή

(16 Ιουλίου 1998)

Θέμα: Μικτή Επιτροπή Ταχυδρομείου - Τηλεπικοινωνιών

Μπορεί να εξηγήσει ο Επίτροπος Κοινωνικών Υποθέσεων για ποιο λόγο θεωρεί ότι η παρούσα Μικτή Επιτροπή πρέπει να αντικατασταθεί από κατώτερη σύνθεση στην οποία οι ταχυδρομικοί και τηλεπικοινωνιακοί υπάλληλοι θα μεταπέσουν σε λιγότερο πλεονεκτική κατάσταση; Επιθυμεί να συναντηθεί μ την Τηλεπικοινωνιακή Διεθνή επειγόντως για να συζητήσει το ζήτημα;

Κοινή απάντηση

του κ. Flynn εξ ονόματος της Επιτροπής

στις γραπτές ερωτήσεις E-2137/98 και E-2214/98

(13 Οκτωβρίου 1998)

Στην ανακοίνωσή της σχετικά με την προσαρμογή και την ανάπτυξη του κοινωνικού διαλόγου σε κοινοτικό επίπεδο(1) που εγκρίθηκε στις 20 Δεκεμβρίου 1998, η Επιτροπή τονίζει τη σημασία του κλαδικού διαλόγου και υπογραμμίζει ότι πρόκειται για βασικό τομέα του μελλοντικού κοινωνικού διαλόγου σε ευρωπαϊκό επίπεδο. Επίσης, η Επιτροπή είναι πεπεισμένη ότι, προκειμένου η θετική εξέλιξη του κλαδικού διαλόγου να συνεχιστεί και η διαδικασία να αναπτυχθεί σε όσο δυνατόν περισσότερους κλάδους, είναι αναγκαίο να εκσυγχρονιστούν οι σημερινές δομές και να δοθεί στα δύο μέρη ισόρροπη υποστήριξη.

Κατά συνέπεια η Επιτροπή, παράλληλα με την ανακοίνωση, ενέκρινε μια απόφαση σχετικά με την ίδρυση νέων κλαδικών επιτροπών. Σκοπός της απόφασης είναι η προώθηση του κοινωνικού διαλόγου σε πολύ μεγαλύτερο αριθμό κλάδων, χωρίς διακρίσεις όσον αφορά τους πόρους ή την κατάσταση και χωρίς να υπαγορεύει μια συγκεκριμένη μορφή διαλόγου που ενδέχεται να είναι ακατάλληλη για ορισμένους κλάδους.

Εκτός από την παροχή μεγαλύτερης ευελιξίας και αυτονομίας στους κοινωνικούς εταίρους, η μόνη αξιοσημείωτη αλλαγή σε σύγκριση με τις τρέχουσες ρυθμίσεις για τους τομείς των ταχυδρομείων και των τηλεπικοινωνιών είναι ο αριθμός των συμμετεχόντων. Επειδή η επιστροφή των εξόδων ταξιδίου αποτελεί τη μεγαλύτερη δαπάνη, ο περιορισμός της σε ένα ανώτατο όριο κάλυψης των εξόδων για 30 συμμετέχοντες ανά συνεδρίαση θα εξασφαλίσει για το μεγαλύτερο δυνατό αριθμό κλάδων συνολικά τη δυνατότητα εκμετάλλευσης των περιορισμένων διαθέσιμων πόρων. Αυτό θα επιτρέψει τη συμμετοχή ενός εκπροσώπου από κάθε κράτος μέλος και από κάθε πλευρά, και θα ενθαρρύνει την ανάπτυξη του συντονισμού σε ευρωπαϊκό επίπεδο, γεγονός που αποτελεί προϋπόθεση για τη συμμετοχή στον κοινωνικό διάλογο και για την ποιότητα των αποτελεσμάτων του κοινωνικού διαλόγου.

Οι ρυθμίσεις αυτές στοχεύουν να παρέχουν στους κοινωνικούς εταίρους κάθε κλάδου - και όχι μόνο στους κλάδους των ταχυδρομείων και των τηλεπικοινωνιών - την ευκαιρία να εμβαθύνουν το διάλογό τους και να συμβάλουν πιο δραστήρια σε ευρωπαϊκό επίπεδο. Έτσι θα εξασφαλιστεί, πρώτον, ότι τα συμφέροντα μεγάλου αριθμού οργανώσεων των κοινωνικών εταίρων και κλάδων λαμβάνονται υπόψη και, δεύτερον, ότι οι διαθέσιμοι πόροι χρησιμοποιούνται για την ανάπτυξη ποιοτικού κοινωνικού διαλόγου στο μεγαλύτερο δυνατό αριθμό κλάδων.

Η Επιτροπή έχει αναγνωρίσει τη σημαντική συνεισφορά των κοινών επιτροπών των ταχυδρομείων και των τηλεπικοινωνιών και είναι πεπεισμένη ότι οι νέες δομές όχι μόνο δεν θα παρεμποδίσουν, αλλά θα διευκολύνουν τον κοινωνικό διάλογο σε αυτούς τους τομείς. Η Επιτροπή ανταποκρίθηκε άμεσα στους κοινωνικούς εταίρους, συμπεριλαμβανομένης της Communications International, στους οποίους εξήγησε τις απόψεις που προαναφέρθηκαν.

(1) COM(98)322 τελικό.